title: Regulamentul de punere în aplicare (UE) 2021/180 al Comisiei din 9 februarie 2021 de înregistrare a unei denumiri în Registrul denumirilor de origine protejate și al indicațiilor geografice protejate [„Dalmatinska pečenica” (IGP)]

text:
                  16.2.2021

                  RO

                  Jurnalul Oficial al Uniunii Europene

                  L 53/98

         REGULAMENTUL DE PUNERE ÎN APLICARE (UE) 2021/180 AL COMISIEI
         din 9 februarie 2021
         de înregistrare a unei denumiri în Registrul denumirilor de origine protejate și al indicațiilor geografice protejate [„Dalmatinska pečenica” (IGP)]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
         întrucât:

                     (1)

                     În conformitate cu articolul 50 alineatul (2) litera (a) din Regulamentul (UE) nr. 1151/2012, cererea de înregistrare a denumirii „Dalmatinska pečenica”, depusă de Croația, a fost publicată în Jurnalul Oficial al Uniunii Europene (2).

                     (2)

                     Întrucât Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, denumirea „Dalmatinska pečenica” trebuie, prin urmare, înregistrată,

               ADOPTĂ PREZENTUL REGULAMENT:

            Articolul 1
            Se înregistrează denumirea „Dalmatinska pečenica” (IGP).
            Denumirea menționată la primul paragraf identifică un produs din clasa 1.2. Produse din carne (preparate, sărate, afumate etc.) din anexa XI la Regulamentul de punere în aplicare (UE) nr. 668/2014 al Comisiei (3).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 9 februarie 2021.

                  Pentru Comisie,

                  Pentru Președinte,

               Janusz WOJCIECHOWSKI

                  Membru al Comisiei

            (1)  JO L 343, 14.12.2012, p. 1.

            (2)  JO C 309, 18.9.2020, p. 9.

            (3)  Regulamentul de punere în aplicare (UE) nr. 668/2014 al Comisiei din 13 iunie 2014 de stabilire a normelor de aplicare a Regulamentului (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare (JO L 179, 19.6.2014, p. 36).


title: Regulamentul de punere în aplicare (UE) 2021/181 al Comisiei din 15 februarie 2021 de modificare a Regulamentului (CE) nr. 889/2008 de stabilire a normelor de aplicare a Regulamentului (CE) nr. 834/2007 al Consiliului privind producția ecologică și etichetarea produselor ecologice în ceea ce privește producția ecologică, etichetarea și controlul (Text cu relevanță pentru SEE)

text:
                  16.2.2021

                  RO

                  Jurnalul Oficial al Uniunii Europene

                  L 53/99

         REGULAMENTUL DE PUNERE ÎN APLICARE (UE) 2021/181 AL COMISIEI
         din 15 februarie 2021
         de modificare a Regulamentului (CE) nr. 889/2008 de stabilire a normelor de aplicare a Regulamentului (CE) nr. 834/2007 al Consiliului privind producția ecologică și etichetarea produselor ecologice în ceea ce privește producția ecologică, etichetarea și controlul
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 834/2007 al Consiliului din 28 iunie 2007 privind producția ecologică și etichetarea produselor ecologice, precum și de abrogare a Regulamentului (CEE) nr. 2092/91 (1), în special articolul 16 alineatul (1), articolul 16 alineatul (3) litera (a), articolul 21 alineatul (2) și articolul 22 alineatul (1),
         întrucât:

                     (1)

                     Articolul 42 litera (b) din Regulamentul (CE) nr. 889/2008 al Comisiei (2) prevede că, în cazul în care puicuțele crescute prin metode ecologice nu sunt disponibile, puicuțele crescute prin metode neecologice pentru producția de ouă de cel mult 18 săptămâni pot fi introduse într-o unitate de animale ecologice, în anumite condiții, până la 31 decembrie 2020.

                     (2)

                     Puicuțele crescute prin metode ecologice pentru producția de ouă nu sunt suficient de disponibile calitativ și cantitativ pe piața Uniunii pentru a răspunde nevoilor crescătorilor de găini ouătoare. Între timp, din cauza izbucnirii pandemiei de COVID-19 și din cauza crizei aferente din domeniul sănătății publice, Regulamentul (UE) 2020/1693 al Parlamentului European și al Consiliului (3) a amânat cu un an data aplicării Regulamentului (UE) 2018/848 al Parlamentului European și al Consiliului (4), împreună cu alte date conexe menționate în Regulamentul (UE) 2018/848. În consecință, data punerii în aplicare a Regulamentului de punere în aplicare (UE) 2020/464 al Comisiei (5), care stabilește, printre altele, dispoziții mai detaliate privind producția de puicuțe crescute prin metode ecologice, se va amâna, de asemenea, până la 1 ianuarie 2022. Prin urmare, pentru a se acorda mai mult timp pentru dezvoltarea producției de puicuțe crescute prin metode ecologice pentru producția de ouă și pentru a se asigura continuitatea producției de ouă ecologice până la noile date de punere în aplicare a Regulamentului (UE) 2018/848 și a Regulamentului de punere în aplicare (UE) 2020/464, perioada de aplicare a normei excepționale de producție care permite utilizarea puicuțelor crescute prin metode neecologice pentru producția de ouă de cel mult 18 săptămâni trebuie să fie prelungită până la 31 decembrie 2021.

                     (3)

                     În temeiul articolului 43 din Regulamentul (CE) nr. 889/2008, în cazul în care agricultorii nu sunt în măsură să obțină hrana proteică pentru animale exclusiv din producția ecologică, se permite utilizarea unui procentaj maxim de 5 % de hrană pentru animale proteică neecologică pentru porcine și specii de păsări de curte, pe o perioadă de 12 luni, pentru anii calendaristici 2018, 2019 și 2020.

                     (4)

                     Hrana proteică ecologică pentru animale nu este suficient de disponibilă calitativ și cantitativ pe piața Uniunii pentru a putea satisface cerințele nutriționale ale porcinelor și ale păsărilor de curte crescute în ferme ecologice. Producția de culturi ecologice de plante proteice destinate hranei animalelor este încă în urma cererii. Prin urmare, este necesar să se extindă posibilitatea de a se utiliza o proporție limitată de hrană proteică neecologică pentru animale pentru încă un an calendaristic, până la noua dată de punere în aplicare a Regulamentului (UE) 2018/848, în special în sensul normelor privind alimentația porcinelor și păsărilor de curte de la punctele 1.9.3.1 litera (c) și 1.9.4.2 litera (c) din partea II a anexei II la regulamentul respectiv.

                     (5)

                     În conformitate cu articolul 16 alineatul (3) litera (b) din Regulamentul (CE) nr. 834/2007, mai multe state membre au transmis Comisiei și celorlalte state membre dosare privind anumite substanțe, în scopul autorizării acestora și al includerii lor în anexele V și VIII la Regulamentul (CE) nr. 889/2008. Dosarele respective au fost examinate de Grupul de experți pentru consultanță tehnică în domeniul producției ecologice (EGTOP) și de Comisie.

                     (6)

                     În recomandările sale referitoare la materiile prime pentru hrana animalelor și la aditivii pentru hrana animalelor (6), EGTOP a concluzionat că „fosfatul monoamoniu (dihidrogenortofosfatul de amoniu)” utilizat ca furaj mineral este în conformitate cu obiectivele și principiile acvaculturii ecologice. Prin urmare, substanța menționată trebuie să fie inclusă în secțiunea 1 din anexa V la Regulamentul (CE) nr. 889/2008, însă doar pentru acvacultură. Din motive de claritate, tabelul din secțiunea respectivă trebuie să fie înlocuit în întregime.

                     (7)

                     În recomandările sale referitoare la aditivii alimentari și la adjuvanții tehnologici alimentari (7), EGTOP a concluzionat că „alginatul de sodiu” utilizat ca aditiv pentru formarea membranei cârnaților din carne, „clorura de calciu” utilizată ca adjuvant tehnologic pentru formarea membranei cârnaților din carne și „cărbunele activ” utilizat ca adjuvant tehnologic pentru produsele alimentare de origine animală sunt în conformitate cu obiectivele și principiile producției ecologice. Prin urmare, substanțele menționate trebuie să fie incluse în anexa VIII la Regulamentul (CE) nr. 889/2008.

                     (8)

                     Prin urmare, Regulamentul (CE) nr. 889/2008 trebuie să fie modificat în consecință.

                     (9)

                     Din motive de claritate și de securitate juridică, prezentul regulament trebuie să intre în vigoare la data publicării în Jurnalul Oficial al Uniunii Europene și să se aplice de la 1 ianuarie 2021 până la 31 decembrie 2021.

                     (10)

                     Măsurile prevăzute în prezentul regulament sunt conforme cu avizul Comitetului pentru producția ecologică,

               ADOPTĂ PREZENTUL REGULAMENT:

            Articolul 1
            Regulamentul (CE) nr. 889/2008 se modifică după cum urmează:

                        1.

                        La articolul 42 litera (b), data „31 decembrie 2020” se înlocuiește cu data „31 decembrie 2021”.

                        2.

                        La articolul 43, al doilea paragraf se înlocuiește cu următorul text:
                        „Procentajul maxim autorizat de hrană proteică neecologică pentru animale pentru o perioadă de 12 luni în privința speciilor respective este de 5 % pentru anii calendaristici 2018, 2019, 2020 și 2021”.

                        3.

                        Anexele V și VIII se modifică în conformitate cu anexa la prezentul regulament.

            Articolul 2
            Prezentul regulament intră în vigoare la data publicării în Jurnalul Oficial al Uniunii Europene.
            Se aplică de la 1 ianuarie 2021 până la 31 decembrie 2021.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 15 februarie 2021.

                  Pentru Comisie

                  Președintele

               Ursula VON DER LEYEN

            (1)  JO L 189, 20.7.2007, p. 1.

            (2)  Regulamentul (CE) nr. 889/2008 al Comisiei din 5 septembrie 2008 de stabilire a normelor de aplicare a Regulamentului (CE) nr. 834/2007 al Consiliului privind producția ecologică și etichetarea produselor ecologice în ceea ce privește producția ecologică, etichetarea și controlul (JO L 250, 18.9.2008, p. 1).

            (3)  Regulamentul (UE) 2020/1693 al Parlamentului European și al Consiliului din 11 noiembrie 2020 de modificare a Regulamentului (UE) 2018/848 privind producția ecologică și etichetarea produselor ecologice în ceea ce privește data de aplicare a acestuia și anumite alte date menționate în regulamentul respectiv (JO L 381, 13.11.2020, p. 1).

            (4)  Regulamentul (UE) 2018/848 al Parlamentului European și al Consiliului din 30 mai 2018 privind producția ecologică și etichetarea produselor ecologice și de abrogare a Regulamentului (CE) nr. 834/2007 al Consiliului (JO L 150, 14.6.2018, p. 1).

            (5)  Regulamentul de punere în aplicare (UE) 2020/464 al Comisiei din 26 martie 2020 de stabilire a anumitor norme de aplicare a Regulamentului (UE) 2018/848 al Parlamentului European și al Consiliului în ceea ce privește documentele necesare pentru recunoașterea retroactivă a perioadelor în scopul conversiei, producția de produse ecologice și informațiile care trebuie furnizate de către statele membre (JO L 98, 31.3.2020, p. 2).

            (6)  Raport final privind alimentele (VI) și hrana pentru animale (IV):
         https://ec.europa.eu/info/food-farming-fisheries/farming/organic-farming/co-operation-and-expert-advice/egtop-reports_en

            (7)  Raport final privind alimentele (VI) și hrana pentru animale (IV):
         https://ec.europa.eu/info/food-farming-fisheries/farming/organic-farming/co-operation-and-expert-advice/egtop-reports_en

            ANEXĂ
            Anexele V și VIII la Regulamentul (CE) nr. 889/2008 se modifică după cum urmează:

                        1.

                        Tabelul din secțiunea 1 a anexei V se înlocuiește cu următorul:

                                                „Autorizație

                                                Substanță

                                                Condiții de utilizare

                                    A

                                    Cochilii marine calcaroase

                                    A

                                    Alge roșii coraliene (Maerl)

                                    A

                                    Alge marine calcaroase

                                    A

                                    Gluconat de calciu

                                    A

                                    Carbonat de calciu

                                    A

                                    Fosfat monocalcic defluorinat

                                    A

                                    Fosfat dicalcic defluorinat

                                    A

                                    Oxid de magneziu (anhidru)

                                    A

                                    Sulfat de magneziu

                                    A

                                    Clorură de magneziu

                                    A

                                    Carbonat de magneziu

                                    A

                                    Fosfat de calciu și magneziu

                                    A

                                    Fosfat de magneziu

                                    A

                                    Fosfat monosodic

                                    A

                                    Fosfat de calciu și de sodiu

                                    A

                                    Fosfat monoamoniu (dihidrogenortofosfat de amoniu)

                                    Doar pentru acvacultură”

                                    A

                                    Clorură de sodiu

                                    A

                                    Bicarbonat de sodiu

                                    A

                                    Carbonat de sodiu

                                    A

                                    Sulfat de sodiu

                                    A

                                    Clorură de potasiu

                        2.

                        Anexa VIII se modifică după cum urmează:

                                    (a)

                                    în tabelul din secțiunea A, în rubrica referitoare la „E 401 alginat de sodiu”, se adaugă următoarele cuvinte în ultima coloană: „și cârnați din carne”;

                                    (b)

                                    tabelul din secțiunea B se modifică după cum urmează:

                                                (i)

                                                în rubrica referitoare la „clorură de calciu”, se introduce un X în cea de-a treia coloană și se adaugă următoarele cuvinte în ultima coloană: „În ceea ce privește produsele alimentare de origine animală: cârnați din carne”;

                                                (ii)

                                                în rubrica referitoare la „cărbune activat”, se introduce un X în cea de-a treia coloană.


title: Regulamentul de punere în aplicare (UE) 2021/238 al Comisiei din 16 februarie 2021 de modificare a Regulamentului de punere în aplicare (UE) 2020/532 în ceea ce privește o derogare de la Regulamentele de punere în aplicare (UE) nr. 180/2014 și (UE) nr. 181/2014 pentru controalele referitoare la măsurile specifice din domeniul agriculturii în favoarea regiunilor ultraperiferice ale Uniunii și în favoarea insulelor mici din Marea Egee

text:
                  17.2.2021

                  RO

                  Jurnalul Oficial al Uniunii Europene

                  L 56/10

         REGULAMENTUL DE PUNERE ÎN APLICARE (UE) 2021/238 AL COMISIEI
         din 16 februarie 2021
         de modificare a Regulamentului de punere în aplicare (UE) 2020/532 în ceea ce privește o derogare de la Regulamentele de punere în aplicare (UE) nr. 180/2014 și (UE) nr. 181/2014 pentru controalele referitoare la măsurile specifice din domeniul agriculturii în favoarea regiunilor ultraperiferice ale Uniunii și în favoarea insulelor mici din Marea Egee
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (1), în special articolul 62 alineatul (2) primul paragraf literele (a) și (b),
         având în vedere Regulamentul (UE) nr. 228/2013 al Parlamentului European și al Consiliului din 13 martie 2013 privind măsurile specifice din domeniul agriculturii în favoarea regiunilor ultraperiferice ale Uniunii și de abrogare a Regulamentului (CE) nr. 247/2006 al Consiliului (2), în special articolul 8 și articolul 18 alineatul (1) al doilea paragraf,
         având în vedere Regulamentul (UE) nr. 229/2013 al Parlamentului European și al Consiliului din 13 martie 2013 privind măsurile specifice din domeniul agriculturii în favoarea insulelor mici din Marea Egee și de abrogare a Regulamentului (CE) nr. 1405/2006 al Consiliului (3), în special articolul 7, articolul 11 alineatul (3) și articolul 14 alineatul (1) al doilea paragraf,
         întrucât:

                     (1)

                     Din cauza pandemiei de COVID-19 și a amplelor restricții de circulație instituite în statele membre, au apărut dificultăți administrative excepționale în toate statele membre în ceea ce privește planificarea și efectuarea la timp a numărului necesar de controale la fața locului.

                     (2)

                     Date fiind aceste circumstanțe fără precedent, a fost necesară atenuarea dificultăților respective, prin acordarea de derogări de la diferitele regulamente de punere în aplicare din domeniul politicii agricole comune aplicabile în ceea ce privește anumite controale administrative și la fața locului.

                     (3)

                     Regulamentul de punere în aplicare (UE) 2020/532 al Comisiei (4) conține derogări, printre altele, de la Regulamentele de punere în aplicare (UE) nr. 809/2014 (5), (UE) nr. 180/2014 (6) și (UE) nr. 181/2014 (7) ale Comisiei.

                     (4)

                     Articolul 22 din Regulamentul de punere în aplicare (UE) nr. 180/2014 și articolul 20 din Regulamentul de punere în aplicare (UE) nr. 181/2014 prevăd că statele membre în cauză utilizează sistemul integrat de administrare și control, în toate cazurile în care acesta este aplicabil, atunci când efectuează controale referitoare la măsurile specifice din domeniul agriculturii în favoarea regiunilor ultraperiferice ale Uniunii și în favoarea insulelor mici din Marea Egee. Derogările specificate în capitolul I din Regulamentul de punere în aplicare (UE) 2020/532 în ceea ce privește controalele efectuate în cadrul sistemului integrat de administrare și control al plăților directe și al ecocondiționalității se aplică, prin urmare, mutatis mutandis pentru controalele respective.

                     (5)

                     Cu toate acestea, anumite controale la fața locului referitoare la măsurile specifice din domeniul agriculturii în favoarea regiunilor ultraperiferice ale Uniunii și în favoarea insulelor mici din Marea Egee sunt efectuate în afara sistemului integrat de administrare și control, iar derogările prevăzute în capitolul II din Regulamentul de punere în aplicare (UE) 2020/532 păreau a fi insuficiente pentru a aborda dificultățile întâmpinate în efectuarea controalelor la fața locului cu acuratețe și în termenul stabilit, în special ținând seama de depărtarea geografică a regiunilor ultraperiferice.

                     (6)

                     Prin urmare, este oportună prelungirea derogărilor menționate în capitolul II din Regulamentul de punere în aplicare (UE) 2020/532 care permit utilizarea de dovezi alternative și/sau de calendare adaptate, cu condiția ca acestea să poată contribui la verificarea punerii corecte în aplicare a măsurilor, menținând, în același timp, un nivel adecvat de asigurare.

                     (7)

                     Deoarece prevede o derogare suplimentară de la Regulamentele de punere în aplicare (UE) nr. 180/2014 și (UE) nr. 181/2014 pentru anul de cerere 2020 ca urmare a pandemiei de COVID-19, prezentul regulament ar trebui să intre în vigoare la data publicării în Jurnalul Oficial al Uniunii Europene și să se aplice retroactiv, de la aceeași dată ca Regulamentul de punere în aplicare (UE) 2020/532.

                     (8)

                     Articolul 59 alineatul (5) din Regulamentul (UE) nr. 1306/2013 prevede că statele membre trebuie să asigure un nivel minim al controalelor la fața locului necesar pentru o gestionare eficace a riscurilor și să crească acest nivel minim, dacă este necesar. Având în vedere natura obligațiilor respective și proporționalitatea eforturilor în materie de control în contextul pandemiei de COVID-19, ar trebui ca statelor membre care recurg la derogările prevăzute în Regulamentul de punere în aplicare (UE) 2020/532 să li se permită să nu ia în calcul, pentru anul de cerere următor, rezultatele controalelor efectuate. Totuși, majorarea ratelor controalelor care ar fi trebuit să fie aplicată în anul de cerere 2020 ar trebui să se aplice printr-o majorare corespunzătoare în anul de cerere 2021.

                     (9)

                     Prin urmare, Regulamentul de punere în aplicare (UE) 2020/532 ar trebui să fie modificat în consecință.

                     (10)

                     Măsurile prevăzute în prezentul regulament sunt conforme cu avizul Comitetului privind plățile directe,

               ADOPTĂ PREZENTUL REGULAMENT:

            Articolul 1
            Regulamentul de punere în aplicare (UE) 2020/532 se modifică după cum urmează:

                        1.

                        La articolul 12 se adaugă următoarele alineate:

                           „(5)   Prin derogare de la articolul 16 alineatul (2) și de la articolul 22 din Regulamentul de punere în aplicare (UE) nr. 180/2014, dacă, din cauza măsurilor luate pentru combaterea pandemiei de COVID-19, statele membre nu sunt în măsură să efectueze controalele la fața locului privind măsurile specifice în favoarea regiunilor ultraperiferice în conformitate cu normele prevăzute la articolele respective, statele membre pot decide:

                                       (a)

                                       înlocuirea controalelor la fața locului cu utilizarea noilor tehnologii, inclusiv a fotografiilor cu etichetare geografică, a fotografiilor datate, a rapoartelor datate bazate pe supravegherea cu ajutorul dronelor, a videoconferințelor cu beneficiarii sau a oricăror documente justificative relevante pe care se poate baza verificarea punerii corecte în aplicare a măsurilor;

                                       (b)

                                       efectuarea respectivelor controale pentru anul de cerere 2020 în orice moment al anului, cu condiția ca respectivele controale să permită, în continuare, verificarea îndeplinirii criteriilor de eligibilitate, inclusiv după efectuarea plății finale.

                                 Statele membre care utilizează derogările prevăzute la primul paragraf, în special, statele membre care schimbă calendarele controalelor sau reduc numărul controalelor stabilesc proceduri pentru utilizarea unei metodologii alternative pentru a menține nivelul de asigurare adecvat în ceea ce privește legalitatea și regularitatea cheltuielilor și respectarea cerințelor și standardelor în materie de ecocondiționalitate.

                           (6)   Rezultatele controalelor efectuate în conformitate cu alineatele (2) și (4) din prezentul articol nu sunt luate în calcul pentru anul de cerere următor în scopurile articolului 59 alineatul (5) din Regulamentul (UE) nr. 1306/2013. Totuși, majorarea ratelor controalelor care ar fi trebuit să fie aplicată în anul de cerere 2020 în conformitate cu articolul 59 alineatul (5) din regulamentul menționat se aplică printr-o majorare corespunzătoare în anul de cerere 2021.”

                        2.

                        La articolul 13 se adaugă următoarele alineate:

                           „(5)   Prin derogare de la articolul 13 alineatul (2) și de la articolul 20 din Regulamentul de punere în aplicare (UE) nr. 181/2014, dacă, din cauza măsurilor luate pentru combaterea pandemiei de COVID-19, Grecia nu este în măsură să efectueze controalele la fața locului privind măsurile specifice în favoarea insulelor mici din Marea Egee în conformitate cu normele prevăzute la articolele respective, Grecia poate decide:

                                       (a)

                                       înlocuirea controalelor la fața locului cu utilizarea noilor tehnologii, inclusiv a fotografiilor cu etichetare geografică, a fotografiilor datate, a rapoartelor datate bazate pe supravegherea cu ajutorul dronelor, a videoconferințelor cu beneficiarii sau a oricăror documente justificative relevante pe care se poate baza verificarea punerii corecte în aplicare a măsurilor;

                                       (b)

                                       efectuarea respectivelor controale pentru anul de cerere 2020 în orice moment al anului, cu condiția ca respectivele controale să permită, în continuare, verificarea îndeplinirii criteriilor de eligibilitate, inclusiv după efectuarea plății finale.

                                 În cazul în care utilizează derogările prevăzute la primul paragraf, în special în cazul în care schimbă calendarele controalelor sau reduce numărul controalelor, Grecia stabilește proceduri pentru utilizarea unei metodologii alternative pentru a menține nivelul de asigurare adecvat în ceea ce privește legalitatea și regularitatea cheltuielilor și respectarea cerințelor și standardelor în materie de ecocondiționalitate.

                           (6)   Rezultatele controalelor efectuate în conformitate cu alineatele (2) și (4) din prezentul articol nu sunt luate în calcul pentru anul de cerere următor în scopurile articolului 59 alineatul (5) din Regulamentul (UE) nr. 1306/2013. Totuși, majorarea ratelor controalelor care ar fi trebuit să fie aplicată în anul de cerere 2020 în conformitate cu dispoziția menționată se aplică printr-o majorare corespunzătoare în anul de cerere 2021.”

            Articolul 2
            Prezentul regulament intră în vigoare la data publicării în Jurnalul Oficial al Uniunii Europene.
            Se aplică de la 20 aprilie 2020.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 16 februarie 2021.

                  Pentru Comisie

                  Președintele

               Ursula VON DER LEYEN

            (1)  JO L 347, 20.12.2013, p. 549.

            (2)  JO L 78, 20.3.2013, p. 23.

            (3)  JO L 78, 20.3.2013, p. 41.

            (4)  Regulamentul de punere în aplicare (UE) 2020/532 al Comisiei din 16 aprilie 2020 de derogare, pentru anul 2020, de la Regulamentele de punere în aplicare (UE) nr. 809/2014, (UE) nr. 180/2014, (UE) nr. 181/2014, (UE) 2017/892, (UE) 2016/1150, (UE) 2018/274, (UE) 2017/39, (UE) 2015/1368 și (UE) 2016/1240 în ceea ce privește anumite controale administrative și la fața locului aplicabile în cadrul politicii agricole comune (JO L 119, 17.4.2020, p. 3).

            (5)  Regulamentul de punere în aplicare (UE) nr. 809/2014 al Comisiei din 17 iulie 2014 de stabilire a normelor de aplicare a Regulamentului (UE) nr. 1306/2013 al Parlamentului European și al Consiliului în ceea ce privește sistemul integrat de administrare și control, măsurile de dezvoltare rurală și ecocondiționalitatea (JO L 227, 31.7.2014, p. 69).

            (6)  Regulamentul de punere în aplicare (UE) nr. 180/2014 al Comisiei din 20 februarie 2014 de stabilire a normelor de aplicare a Regulamentului (UE) nr. 228/2013 al Parlamentului European și al Consiliului privind măsurile specifice din domeniul agriculturii în favoarea regiunilor ultraperiferice ale Uniunii (JO L 63, 4.3.2014, p. 13).

            (7)  Regulamentul de punere în aplicare (UE) nr. 181/2014 al Comisiei din 20 februarie 2014 de stabilire a normelor de aplicare a Regulamentului (UE) nr. 229/2013 al Parlamentului European și al Consiliului privind măsurile specifice din domeniul agriculturii în favoarea insulelor mici din Marea Egee (JO L 63, 4.3.2014, p. 53).